Komission asetus (EY) N:o 1390/2000, annettu 29 päivänä kesäkuuta 2000, yhteistä maatalouspolitiikkaa koskevista tiedotustoimista annetun neuvoston asetuksen (EY) N:o 814/2000 soveltamista koskevista yksityiskohtaisista säännöistä



Virallinen lehti nro L 158 , 30/06/2000 s. 0017 - 0024



Komission asetus (EY) N:o 1390/2000, annettu 29 päivänä kesäkuuta 2000, yhteistä maatalouspolitiikkaa koskevista tiedotustoimista annetun neuvoston asetuksen (EY) N:o 814/2000 soveltamista koskevista yksityiskohtaisista säännöistä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteistä maatalouspolitiikkaa koskevista tiedotustoimista 17 päivänä huhtikuuta 2000 annetun neuvoston asetuksen (EY) N:o 814/2000(1) ja erityisesti sen 9 artiklan, sekä katsoo seuraavaa: (1) Asetuksessa (EY) N:o 814/2000 määritellään yhteisen maatalouspolitiikan alan tiedotustoimien tyyppi ja sisältö. Olisi vahvistettava mainitun asetuksen soveltamista koskevat toimenpiteet ottaen erityisesti huomioon aikaisemmin saatu kokemus. (2) Ehdotuspyyntö on tehokkain ja avoimin tapa varmistaa, että asetuksen (EY) N:o 814/2000 tarjoamat tukimahdollisuudet saavat mahdollisimman laajan julkisuuden ja että parhaat toimet tulevat valituiksi. (3) Olisi täsmennettävä yksityiskohtaisesti hakijoiden tukikelpoisuuden edellytykset ja hylkäämisperusteet sekä asetuksen (EY) N:o 814/2000 3 artiklan 2 kohdassa mainitut toimien yleiset valintaperusteet. (4) Koska asetuksessa (EY) N:o 814/2000 säädetty rahoitus koskee myös organisaatioita, joiden oikeudellinen asema ei ole täsmällisesti määritelty, olisi yhteisön taloudellisten etujen suojaamiseksi vaadittava maksettaessa tuesta ennakkoa, että tuensaajan on asetettava sitä vastaava vakuus. (5) Jotta mahdollisimman moni kiinnostunut voisi päästä osalliseksi käytettävissä olevista varoista, olisi yli 50 prosentin rahoituksen myöntämisen oltava poikkeuksellista. (6) Jäsenvaltioiden toteuttamien toimien ja yhteisön tukemien toimien yhteensovittamiselle on eduksi, jos yhteisen maatalouspolitiikan rahoituksesta 17 päivänä toukokuuta 1999 annetulla neuvoston asetuksella (EY) N:o 1258/1999(2) perustetulle Euroopan maatalouden ohjaus- ja tukirahaston (EMOTR) komitealle ilmoitetaan tätä asetusta soveltamalla rahoitetuista toimista. (7) Ehdotuspyynnön järjestämiseen liittyvien määräaikojen vuoksi olisi vuoden 2000 osalta poikettava mainittua ehdotuspyyntöä koskevista säännöksistä, samalla kun asetuksen muiden säännösten soveltamista jatketaan, jolloin valinta voidaan tehdä hakemusten jättämispäivämäärän mukaisesti. (8) Tässä asetuksessa säädetyt toimenpiteet ovat EMOTR:n komitean lausunnon mukaiset, ON ANTANUT TÄMÄN ASETUKSEN: 1 artikla Soveltamisala Tässä asetuksessa annetaan yhteistä maatalouspolitiikkaa koskevista tiedotustoimista annetun asetuksen (EY) N:o 814/2000 2 artiklan 1 kohdan a ja b alakohdassa säädettyjen toimintaohjelmien ja yksittäisten toimien soveltamista koskevat yksityiskohtaiset säännöt. 2 artikla Ehdotuspyyntö Komissio julkaisee ehdotuspyynnön Euroopan yhteisöjen virallisessa lehdessä viimeistään kunkin vuoden 31 päivänä heinäkuuta, ja siinä mainitaan erityisesti ensisijaisten toimien aiheet ja tyypit, käytettävissä olevien määrärahojen ohjeellinen jakautuminen sekä hakemusten jättämisen ja toimien aloittamisen määräajat. 3 artikla Hakijoiden kelpoisuuden edellytykset 1. Asetuksen (EY) N:o 814/2000 2 artiklan 1 kohdan a alakohdassa tarkoitettujen organisaatioiden ja järjestöjen on täytettävä seuraavat edellytykset: a) niiden on oltava hallituksista riippumattomia; b) niiden on oltava voittoa tavoittelemattomia; c) niiden on oltava ollut vähintään kaksi vuotta sijoittautuneena johonkin jäsenvaltioon. 2. Asetuksen (EY) N:o 814/2000 2 artiklan 1 kohdan b alakohdassa tarkoitettujen henkilöiden on oltava jossakin jäsenvaltiossa vähintään kaksi vuotta aikaisemmin lainmukaisesti perustettuja oikeushenkilöitä, lukuun ottamatta jäsenvaltioiden viranomaisia kuin myös korkeakouluja ja tiedotusvälineitä edellyttäen, että ne täyttävät tämän artiklan 1 kohdan c alakohdassa vahvistetut edellytykset. 3. Jos tuen ennakon maksamisesta säädetään 10 artiklassa tarkoitetussa sopimuksessa, hakijan on asetettava ennakkoa vastaava pankkivakuus. Vakuutta ei vaadita, jos hakija on julkisoikeudellinen yhteisö. 4 artikla Hakijoiden hylkäämisperusteet Hakija hylätään seuraavissa tapauksissa: a) hakija on konkurssissa, selvitystilassa, lopettanut tai keskeyttänyt liiketoimintansa, jonka asiaa käsitellään oikeudessa, joka on velkasaneerauksen tai vastaavan toimenpiteen kohteena; b) hakija on saanut tuomion rikoksesta, joka vaikuttaa hänen ammattimoraaliinsa, ja tuomio on lainvoimainen; c) hakija on tehnyt vakavan virheen ammattia harjoittaessaan; d) hakija ei ole täyttänyt velvollisuuttaan suorittaa sosiaaliturvamaksuja, veroja tai muita maksuja; e) hakijalla ei ole liitteessä I olevan 3 kohdan c ja d alakohdassa esitetyt tiedot huomioon ottaen tarvittavia taloudellisia, teknisiä ja ammatillisia valmiuksia toimen toteuttamiseksi. 5 artikla Toimet, jotka eivät oikeuta tukeen Sen lisäksi, mitä asetuksen (EY) N:o 814/2000 2 artiklan 3 kohdassa säädetään, tukikelpoisia eivät ole, a) voittoa tavoittelevat toimet; b) yhtiökokoukset tai muut sääntömääräiset kokoukset. 6 artikla Edellytykset hakemusten huomioonottamiselle Ainoastaan liitteen I mukaisesti tehdyt tukihakemukset otetaan huomioon. 7 artikla Toimien hylkäämisperusteet 1. Sellaiset toimintaohjelmat hylätään, a) jotka aloitetaan ennen ehdotuspyynnössä mainittua päivämäärää; b) jotka viedään päätökseen rahoitusosuuden maksamisvuotta seuraavan vuoden huhtikuun 30 päivän jälkeen; c) joihin haettu tuki on vähemmän kuin 25000 euroa tai enemmän kuin 500000 euroa. 2. Sellaiset yksittäiset toimet hylätään, a) jotka aloitetaan ennen kuin tukihakemuksen lähettämisestä komissiolle on kulunut kolme kuukautta; b) jotka viedään päätökseen rahoitusosuuden maksamisvuotta seuraavan vuoden huhtikuun 30 päivän jälkeen; c) joihin haettu tuki on vähemmän kuin 5000 euroa tai enemmän kuin 100000 euroa. 8 artikla Toimien valintaperusteet 1. Komissio valitsee yhteisön rahoituksesta osallisiksi mahdollisesti pääsevät hakemukset asetuksen (EY) N:o 814/2000 3 artiklan 2 kohdan mukaisesti hankkeen laadun ja hyvän kustannus-hyötysuhteen perusteella. 2. Hankkeiden laatu arvioidaan ottamalla huomioon erityisesti seuraavat tekijät: a) toimien merkityksellisyys ja yleishyödyllisyys; b) yhteisön laajuinen ulottuvuus ja lisäarvo; c) kestävä kerrannaisvaikutus yhteisön, kansallisella ja alueellisella tasolla; d) vaikutus kestävään monikansalliseen, alueidenväliseen tai alojenväliseen yhteistyöhön; e) toimien arviointiin käytettävät keinot. 3. Kustannustehokkuus arvioidaan ottamalla huomioon erityisesti seuraavat tekijät: a) esitetyn talousarvion kohtuullisuus; b) komissiolta haettu rahoitusosuus; c) hakijan mahdollisuudet saada muuta rahoitusta. 4. Valintaperusteet täsmennetään liitteessä II. 9 artikla Rahoitustuen määrä 1. Yhteisön rahoitustuen enimmäismäärä valituille toimille on 50 prosenttia liitteessä III määritellyistä tukikelpoisista menoista. 2. Yhteisön rahoitustuen enimmäismäärä yksittäiselle toimelle tai yhdelle taikka useammalle toimintaohjelman toimista saa olla enintään 75 prosenttia tukikelpoisista menoista, edellyttäen, että ne ovat valintaperusteiden kannalta poikkeuksellisen merkittäviä ja: a) että niissä aiheutuu kustannuksia tulkkauksesta tai kääntämisestä vähintään neljälle yhteisön kielelle tai jäsenyyttä hakeneiden valtioiden viralliselle kielelle, ja nämä kustannukset ovat yli 20 prosenttia tukikelpoisista menoista; tulkkauskulujen osalta edellytetään lisäksi, että kustakin kielestä on vähintään viisi osallistujaa; b) että niistä aiheutuvat osallistuja- ja päiväkohtaiset oleskelukulut ovat alle 60 prosenttia komission hakijoille toimittamissa taulukoissa olevista päiväkohtaisista enimmäismääristä. Etusija annetaan maaseudulla toteutettaville hankkeille. 10 artikla Sopimus Valittujen hakemusten osalta tehdään komission ja tuensaajan välinen sopimus, jossa määrätään komission rahoituspäätöksestä johtuvat oikeudet ja velvollisuudet. 11 artikla Vuosittaisuus Tuki myönnetään ainoastaan vuosiperustaisena, eikä se anna oikeutta tukeen seuraavana vuonna, vaikka toimi olisi osa monivuotista suunnitelmaa. 12 artikla Julkisuus Komissio julkaisee joka vuosi Euroopan yhteisöjen virallisessa lehdessä luettelon tämän asetuksen nojalla tukea saaneista ja tuetuista toimista sekä tuen määristä ja tukiosuuksista. 13 artikla EMOTR:n komitealle tiedottaminen EMOTR:n komitealle on ilmoitettava: a) ehdotuspyynnön sisältö ennen sen julkaisemista; b) ehdotetut toimintaohjelmat; c) tuensaajiksi valitut toimet; d) komission aloitteesta täytäntöön pannut toimet. 14 artikla Arviointi Asetuksen (EY) N:o 814/2000 7 artiklassa säädettyä rahoitettujen toimien arviointia varten tuensaajien on toimitettava kaikki tämän arvioinnin kannalta tarpeellinen aineisto ja vastattava komission heille hakulomakkeiden yhteydessä toimittamiin kyselylomakkeisiin ja arviointiruudukkoihin. Komissio suorittaa tämän arvioinnin viimeistään neljän vuoden kuluttua tämän asetuksen voimaantulosta. 15 artikla Siirtymätoimenpiteet 1. Vuodeksi 2000 ja poiketen siitä, mitä säädetään 2 artiklassa, yhteisön tukea asetuksen (EY) N:o 814/2000 2 artiklan 1 kohdan a tai b alakohdan nojalla haluavien hakijoiden on jätettävä tukihakemuksensa komissiolle tämän asetuksen säännösten mukaisesti. Hakemus on lähetettävä komissiolle vähintään kolme kuukautta ennen toimen aloittamista ja joka tapauksessa viimeistään 30 päivänä syyskuuta 2000. 2. EMOTR:n komitealle on ilmoitettava toimista, jotka on 1 kohdan mukaisesti valittu tuensaajiksi. 16 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä kesäkuuta 2000. Komission puolesta Franz Fischler Komission jäsen (1) EYVL L 100, 20.4.2000, s. 7. (2) EYVL L 160, 26.6.1999, s. 103. LIITE I TUKIHAKEMUSTEN JÄTTÄMINEN JA SISÄLTÖ 1. Tukihakemukset on a) jätettävä annetussa määräajassa; b) täytettävä täydellisesti ja asianmukaisesti koneella; c) laadittava komissiolta saataville alkuperäisille tukihakemuslomakkeille, ja ne on jätettävä toimesta vastaavan henkilön allekirjoittamina ja päivääminä viitenä kappaleena(1); jos toimi kokonaisuudessaan tai osittain toteutetaan yhteisön ulkopuolella, hakemuksiin on liitettävä yksi lisäkappale; d) lähetettävä kirjattuna kirjeenä (vastaanottoilmoituslomakkeen kera) tai jätettävä komissioon; e) laadittava jollakin yhteisön virallisista kielistä; mukaan voi liittää tiivistelmän hankkeesta muilla virallisilla kielillä. 2. Alustavan talousarvion a) on oltava tasapainossa, oltava laadittu euroina, eikä siinä saa olla virheitä; b) on oltava riittävän yksityiskohtainen ehdotettujen toimien yksilöimiseksi, seuraamiseksi ja valvomiseksi; c) on osoitettava sen laadinnassa käytetyt laskelmat ja määrittelyt; d) on oltava toimesta vastaavan henkilön allekirjoittama ja päiväämä; e) tulo-osaan on sisällyttävä: - hakijan välitön rahoitusosuus, - selvitys muiden mahdollisten rahoittajien rahoitusosuuksista, - kaikki hankkeen tuottamat tulot, myös osallistujilta mahdollisesti perittävät osallistumismaksut, - komissiolta haettu tuki, joka on tarvittaessa eriteltävä komissiolle jätettyjen eri hakemusten mukaisesti. 3. Hakemukseen on liitettävä: a) hakijan perussäännöt (yhtiöjärjestys), hallintokaavio, työjärjestys ja viimeinen toimintakertomus; b) asiakirjat, joilla hakija osoittaa, ettei ole tämän asetuksen 4 artiklan a, b, c, d tai e alakohdassa määritellyssä tilanteessa; c) tase ja tuloslaskelma kahdelta viimeksi kuluneelta vuodelta; d) asiakirjat, joiden perusteella voidaan arvioida hakijan taloudellisia, teknisiä ja ammatillisia valmiuksia, ja erityisesti toimesta vastaavien henkilöiden oppiarvot, ammattinimikkeet ja työkokemus, henkilöstön keskimääräinen vuotuinen vahvuus, käytettävissä oleva kalusto ja tekninen laitteisto sekä kuvaus kahden viimeksi kuluneen vuoden aikana toteutetuista toimista; e) toimen yksityiskohtainen ohjelma, johon sisältyy mahdollisuuksien mukaan nimet, oppiarvot ja työkokemus niiden osallistujien osalta, joiden matkustus- tai oleskelukulut korvataan, samoin luennoijien osalta; myös luennoijien käsittelemät aiheet on ilmoitettava; f) kaikki toimen sisällön arvioimisen kannalta hyödylliset asiakirjat. Jos käytetään alihankkijoita, mukaan on liitettävä vastaavat tiedot kyseisen alihankkijan tai kyseisten alihankkijoiden taloudellisten, teknisten ja ammatillisten valmiuksien osoittamiseksi. (1) Hakemukset voidaan lähettää tiedostomuodossa, mutta niihin on silloin ehdottomasti liitettävä yksi toimesta vastaavan henkilön allekirjoittama ja päiväämä hakemuskappale paperilla. LIITE II VALINTAPERUSTEET 1. Asetuksen 8 artiklan 2 kohdassa vahvistettujen perusteiden osalta: a) Toimen merkityksellisyyttä ja yleishyödyllisyyttä arvioidaan ottamalla huomioon erityisesti seuraavat tekijät: - toimen sisällön yhteensopivuus asetuksen (EY) N:o 814/2000 1 artiklassa vahvistettujen tavoitteiden ja ehdotuspyynnössä ilmoitettujen ensisijaisten tavoitteiden kanssa, - hakijan osoittama tiedotustoimien tarpeellisuus, - hakijan ehdottamien toimien ja suunniteltujen rahoituksellisten keinojen ja henkilöresurssien yhteensopivuus, - hakijan ehdottamien toimien ja kohdeyleisön yhteensopivuus. b) Euroopan laajuista ulottuvuutta ja lisäarvoa arvioidaan ottamalla huomioon erityisesti seuraavat tekijät: - toimen kohdemaiden lukumäärä, - toimen kohdealueiden lukumäärä, - toimen kattamien alojen lukumäärä, - toimen suunnitteluun ja toteuttamiseen osallistuvien organisaatioiden lukumäärä, - tehokas ja tasapainoinen yhteistyö eri osapuolten välillä toimien suunnittelussa ja toteuttamisessa sekä rahoitukseen osallistumisessa, - toimeen osallistuvien organisaatioiden edustavuus (niiden jäsenmäärän ja toiminta-alojen perusteella), - luennoijien tai toimen toteutukseen osallistuvien henkilöiden asiantuntemus suhteessa käsiteltyihin aiheisiin. c) Kestävää kerrannaisvaikutusta yhteisön, kansallisella ja alueellisella tasolla arvioidaan ottamalla huomioon erityisesti seuraavat tekijät: - toimesta hyötyvien lukumäärä, - toimesta hyötyvien edustavuus ja laatu, - tiedonvälityspolitiikka, johon kuuluvat: - suunnitellut tiedonvälityskeinot (julkaisut, selvitykset, tietokannat, hakemistot, seurantaseminaarit, tekniset eritelmät jne.), - käytetyt tietovälineet (paperi, sähköiset tiedostot, audiovisuaaliset välineet), - käytetyt viestintäkanavat (lehdistö, suoramainonta, suorajakelu jne.), - jatkotoimenpiteet tai toimen ulottuminen useammalle vuodelle. d) Vaikutusta kestävään monikansalliseen, alueidenväliseen ja alojenväliseen yhteistyöhön arvioidaan ottamalla huomioon erityisesti: - vuorovaikutuksen toteuttaminen, - kokemusten yhteinen hyödyntäminen, - syntyneet kumppanuudet, - verkottuminen, - yhteisen tiedotus- ja/tai tiedonlevityspolitiikan laatiminen. e) Toimien arviointia arvioidaan ottamalla huomioon erityisesti: - ennakkoarvioinnin toteuttaminen, - jälkiarvioinnin toteuttaminen, - arvioinnin perusteet, - käytetyt menetelmät (mielipidetiedustelut, kyselyt, tilastot jne.). 2. Asetuksen 8 artiklan 3 kohdassa vahvistettujen perusteiden osalta: a) Esitetyn talousarvion kohtuullisuutta arvioidaan ottamalla huomioon erityisesti: - esitetyn talousarvion kokonaissumma, - jokaisen alamomentin ilmoitetut kustannukset erityisesti verrattuna edullisimpiin markkinahintoihin ja suhteessa komission vahvistamiin hintoihin tai taulukkoihin, - eri alamomenttien välinen tasapaino, - kustannus kutakin toimesta välittömästi hyötyvää kohden. b) Haettua rahoitusosuutta arvioidaan ottamalla huomioon erityisesti: - sen kokonaissumma, - sen osuus kokonaistuloista. c) Hakijan mahdollisuuksia saada muuta rahoitusta arvioidaan ottamalla huomioon erityisesti: - hakijan omien varojen osuus kokonaistuloista, - julkinen (kansallinen, alueellinen tai paikallinen) tai yksityinen rahoitus kokonaistuloista, - osallistujilta vaaditun rahoitusosuuden suuruus. LIITE III TUKIKELPOISET MENOT 1. Tukikelpoisten menojen on täytettävä seuraavat edellytykset: a) niiden on oltava välittömästi toimesta aiheutuneita; b) niiden on oltava välttämättömiä toimen täytäntöönpanon kannalta ja niiden on oltava edullisimpien markkinahintojen mukaisia. 2. Menojen on liityttävä: a) toimien valmisteluun (suunnittelu, tutkimus, yhteensovittaminen, mainonta, ennakkoarviointi jne.); b) toimien toteutukseen (tuotantokustannukset, luentopalkkiot, laitteiden ja laitteistojen vuokraus, tulkkaus, asiakirjojen painatus, osallistumismaksut ja matkakulut jne.); c) seurantaan (lehdistökatsaus, pöytäkirjojen jakelu, jälkiarviointi jne.). 3. Tukikelpoisia ovat: a) henkilöstökustannukset (yksikkökustannukset työpäivää kohti) kyseisen ajanjakson palkkakuitin perusteella tai laskujen perusteella, jos käytetään ulkopuolista työvoimaa; b) seuraavat matkakustannukset: - matka- ja matkanvarauskulut lyhimmän reitin toisen luokan junalipun perusteella matkalippua vastaan(1), - jos edestakainen matka on yli 800 kilometriä, lentomatkakulut turistiluokassa edullisimpien saatavissa olevien tarjoushintojen perusteella (Apex, Pex, Excursion jne.), matkalippua ja tarkastuskorttia vastaan(2), - kaukoliikenteen linja-automatkakulut lyhintä reittiä käyttäen matkalippua tai laskua vastaan, - linja-auton tai henkilöauton vuokrauskulut laskua vastaan edellyttäen, että ne on kirjattu alustavaan talousarvioon ja perusteltu asianmukaisesti, - matkakulut omalla henkilöautolla soveltaen toisen luokan junalipun tai linja-autolipun hintaa lyhintä reittiä käyttäen ja ilman lisämaksuja; nämä kulut ovat tukikelpoisia, kun matkan tekijä esittää allekirjoittamansa ilmoituksen, josta ilmenevät lähtö- ja paluupäivä, lähtö- ja määräpaikka sekä rautatie- tai linja-autoyhtiön antama todistus kyseisen matkan hinnasta(3); tukikelpoisia eivät ole oman auton käyttäjälle aiheutuneet polttoainekulut, pysäköintikulut, moottoritiemaksut tai ateriakulut, - eivät kuitenkaan kaupunkiliikenteen (linja-auto, metro, raitiovaunu) kulut eivätkä taksikulut; c) majoitus- ja ateriakulut seuraavin edellytyksin: - komissiosta saatavan kiinteän päivä- ja henkilökohtaisen enimmäismäärän rajoissa; tämä määrä kattaa majoituksen ja toimen yhteydessä tarjotut yhteisateriat ja ne maksetaan laskuja vastaan; - komissiosta saatavan kiinteän henkilö-, ateria- ja aamiaiskohtaisen enimmäismäärän rajoissa silloin kun yhteisateriointi on suunniteltu järjestettäväksi vain osittain tai ei lainkaan; - yhteiset hotellilaskut hyväksytään ainoastaan, jos niissä mainitaan huoneiden lukumäärä, henkilöiden nimet ja yöpymisvuorokausien lukumäärä; ravintolalaskuissa on mainittava kattausten lukumäärä ja niihin on liitettävä luettelo osallistujista; d) käännös- ja tulkkauskulut samoin edellytyksin kuin henkilöstökulut komission yksiköiden ilmottamien enimmäismäärien rajoissa; e) asiantuntijoiden ja luennoijien palkkiot komission yksiköiden ilmoittamien enimmäismäärien rajoissa; laskua ja maksutositetta vastaan ja siltä osin kuin kyseiset henkilöt eivät ole kansallisen, kansainvälisen tai yhteisön julkishallinnon palveluksessa eivätkä ole tukea saavan organisaation tai sen yhteistyöorganisaation taikka sen jäsenorganisaation jäseniä tai työntekijöitä; f) luentosalin ja laitteiden vuokra laskua vastaan; g) alihankinta mutta vain sopimuksessa erityisesti mainituissa tapauksissa; jos on kyse yli 10000 euron hankinnasta, tuensaajan on pyydettävä vähintään kolme tarjousta, toimitettava komission yksiköille asiakirjat, jotka osoittavat, että ehdotettu alihankkija on tehnyt hinta-laatusuhteeltaan parhaan ehdotuksen, sekä perusteltava valinta, jos kyseessä ei ole alhaisin tarjous; alihankkijaa koskevat samat säännöt kuin tuensaajaa; h) julkaisu- ja postituskustannukset sekä audiovisuaalisen aineiston muut kuin henkilökustannuksiin kuuluvat tuotantokustannukset laskuja vastaan; i) muut tukisopimuksen velvoitteista johtuvat kustannukset (tarkastukset, toimen erityisarvioinnit, selvitykset, käännökset, vakuudet jne.) laskuja vastaan; j) kiinteä määrä, joka on enintään seitsemän prosenttia tukikelpoisista välittömistä kustannuksista ja joka kattaa kulutus- ja pientarvikekustannukset (joihin kuuluvat erityisesti puhelin-, telekopio-, postitus-, Internet- ja valokopiokulut sekä kaikki toimistotarvikkeet) siltä osin kuin tuensaaja ei saa Euroopan yhteisöltä muuta toimintatukea; k) varaus ennakoimattomia menoja varten, joka on enintään viisi prosenttia tukikelpoisista välittömistä kustannuksista. 4. Tukikelpoisia eivät ole: a) luontoissuoritukset; b) erittelemättömät tai kiinteämääräiset menot tässä asetuksessa mainittuja erityistapauksia lukuun ottamatta; c) välilliset kustannukset (vuokra, sähkö, vesi, kaasu, vakuutukset, verot ja muut maksut jne.); d) pääomakustannukset, varaukset, korkomenot, kurssitappiot, lahjat ja kohtuuttomat menot. 5. Kustannusten tukikelpoisuus määritetään kustannusten syntymisajankohdan eikä niiden kirjaamisajankohdan perusteella. Ennen tukisopimuksessa mainittua toimen alkamisajankohtaa aiheutuneita menoja ei voida ottaa huomioon. 6. Laskujen on oltava kyseisen valtion lainsäädännön ja sääntöjen mukaan asianmukaisesti laadittuja ja niissä on eriteltävä alv:n osuus ja määrä. Heikkolaatuisia jäljennöksiä ei oteta huomioon. 7. Perusteettomia menoja ei voida ottaa huomioon. 8. Menojen on oltava tosiasiallisesti aiheutuneita, tuensaajan tilikirjanpitoon tai veroasiakirjoihin kirjattuja sekä tunnistettavissa ja valvottavissa olevia. 9. Jos tukikelpoisista menoista vastaa välittömästi joku toinen rahoittaja, ne on mainittava alustavan talousarvion ja tilinpäätöksen kohdassa "muu rahoitus" ja niiden on täytettävä 6, 7 ja 8 kohdassa asetetut edellytykset. (1) Jos matka on tehty muussa kuin toisessa luokassa, aiheutuneet kulut eivät ole tukikelpoisia, paitsi jos esitetään matkayhtiön todistus, jossa on mainittuna matkan hinta toisessa luokassa, missä tapauksessa tämä hinta on tukikelpoisten kulujen yläraja. (2) Jos matka on tehty muussa kuin toisessa luokassa, aiheutuneet kulut eivät ole tukikelpoisia, paitsi jos esitetään matkayhtiön todistus, jossa on mainittuna matkan hinta toisessa luokassa, missä tapauksessa tämä hinta on tukikelpoisten kulujen yläraja. (3) Tästä poiketen tukikelpoiset kustannukset ovat 0,25 euroa kilometriltä 300 kilometrin edestakaisen matkan rajoissa silloin kun julkisia liikenneyhteyksiä ei ole.